nb en en en fr de da id da nb da da da da da da da da en en
For første gang i 29 år. - Svanholm Cricketklub
Søndag d. 24. april 2016 kl. 19:45 af Henrik Pfaff
Vi skal helt tilbage til 1987, for at finde noget lignende i en juniorkamp. To juniorer lavede century i den samme halvleg.
Det var Saud Munir (100x) og vor nye keeper fra Odense Abdul Wahab Hashmi (101x), der sammen producerede en halvleg på 223/0 i en 25 overes kamp mod KB i det gyselige Store Bededags-ferie-vejr.
Hashim til venstre og Munir til højre
Det var ikke Munirs første century, men det var Hashmis første – han har aldrig lavet over 50 før. Hans halvleg var chancefri. Hans gærdespil er så godt, at landsholdet om føje år også vil kunne få gavn af ham i denne disciplin. Han er Frederik Klokkers ”understudy” på landsholdet og hans keeperspil er fremragende. Helt i samme top, som de bedste, vi har haft tidligere såsom i nyere tid Mohammad Siddique. Hans gærdespil er også gået fremad med stormskridt i den tid han har været hos os – siden det tidlige forår.
Det var næsten bevægende at se ham smide sig på jorden bagefter som i en champions league kamp i fodbold og takke de højere magter. Så skønt med lidt entusiasme.
Det skal noteres, at KB’s juniorhold slet ikke er så dårligt. Nogenlunde de samme pressede os i juniorfinalen sidste år. De endte med 89. Alle kastere fik lov til at strække armen. Mohammad Hasham, som ofte glemmes, når vi remser vore lovende kastere op, gjorde det bedst med 2/10. Også her brillerede Hashmi med to greb og to stokninger.
Sidste og eneste år det er sket før for juniorernes vedkommende, var i 1987, hvor Atif Butt (135x) og Hans Jensen (118x) gjorde det i en juniorkamp mod Glostrup (scoren 268/3) og de samme to herrer gentog samme år bedriften mod AB med 109x til Hans Jensen og 102 not out til Butt i en halvleg på 242/2.
I nyere tid har Saud Munir (198x) og Jonas Henriksen (116x) for et par år siden i en drengesemifinale mod Skanderborg lavet dobbeltcentury.